CELEX: C2006/178/33
Language: et
Date: 2006-07-29 00:00:00
Title: Kohtuasi C-217/06:  12. mail 2006  esitatud hagi — Euroopa Ühenduste Komisjon  versus  Itaalia Vabariik

29.7.2006   
            
            
               ET
            
            
               Euroopa Liidu Teataja
            
            
               C 178/21
            
         12. mail 2006 esitatud hagi — Euroopa Ühenduste Komisjon versus Itaalia Vabariik
   (Kohtuasi C-217/06)
   (2006/C 178/33)
   Kohtumenetluse keel: itaalia
   Pooled
   
      Hageja: Euroopa Ühenduste Komisjon (esindajad: X. Lewis, advokaat M. Mollica)
   
      Kostja: Itaalia Vabariik
   Hageja
   
               —
            
            
               Tuvastada, et kuna Stintino omavalitsus sõlmis äriühinguga Maresar 2. oktoobri 1991. aasta lepingu nr 7/91 ja seda täiendatavate meetmete alusel otse riikliku ehitustöölepingu Stintino omavalitsuse nõukogu 14. detsembri 1989. aasta otsuses nr 48 nimetatud tööde teostamiseks, mille hulgas on eelkõige “tehnoloogilise ja struktuurilise kohandamisega seonduvad planeerimis- ja ehitustööd, veevarustus- ja kanalisatsioonisüsteemide, maanteevõrgustiku, elamu- ja teenindushoonete ning Stintino omavalitsuse territooriumil ja sellest väljaspool asuvate turismialade hooldamine ja ehitamine, sealhulgas ranniku ja turismikeskuste korrashoid ja puhastamine selle omavalitsusüksuse territooriumil”, ilma et ta oleks järginud nõukogu 26. juuli 1971. aasta direktiivis 71/305/EMÜ (1) ettenähtud menetlust ja eelkõige ilma vastavat hanketeadet Euroopa Ühenduste Teatajas avaldamata, siis on Itaalia Vabariik komisjoni hinnangul rikkunud direktiivist 71/305/EMÜ, millega kooskõlastatakse riiklike ehitustöölepingute sõlmimise kord, täpsemalt selle artiklist 3 ja 12 tulenevaid kohustusi;
            
         
               —
            
            
               mõista kohtukulud välja Itaalia Vabariigilt.
            
         Väited ja peamised argumendid
   Komisjon väidab, et Stintino omavalitsuse ja äriühingu Maresar vahel 2. oktoobril 1991 sõlmitud leping on ühenduse õiguse tähenduses riiklik ehitustööleping. Nimetatud lepingu, mille esemeks olevate tööde maksumus (ligikaudu 16 miljonit eurot) ületab oluliselt direktiivi kohaldamiseks sätestatud künnise asjas tähtsust omaval ajal, oleks pidanud sõlmima nimetatud direktiivis sätestatud eeskirjade kohaselt.
   Mis puudutab Itaalia ametiasutuste poolt kohustuste täitmata jätmise õigustamiseks esitatud argumente, siis tuletab komisjon meelde, et väljakujunenud kohtupraktika kohaselt ei saa liikmesriik ühenduse õigusest tulenevate kohustuste täitmata jätmise õigustamiseks viidata siseriiklikele probleemidele.
   
      (1)  EÜT L 185, lk 5.